BRATISLAVA. Pred turnajom v Brazílii kúpil 500 hráčskych samolepiek, len aby našiel tú svoju. Nebola ani v jednom zo 100 balíčkov, ktoré otvoril. Hneď vo svojej premiére na majstrovstvách sveta si však 21-ročný Joel Campbell vyslúžil publicitu, o akej ani nesníval.
Jeho Kostarika šokovala výhrou nad vysokofavorizovaným Uruguajom a v hlavnej úlohe bol práve Campbell.
Skupina D je vďaka trojici Taliansko, Uruguaj, Anglicko označovaná za skupinu smrti, po prvých zápasoch je však prekvapujúco na jej čele outsider zo Strednej Ameriky.
Neškodný Uruguaj
Uruguaj poslal do vedenia premenenou penaltou Edinson Cavani, nadšene a obetavo hrajúca Kostarika však výsledok tromi gólmi v druhom polčase zaslúžene otočila. "Víťazstvo je nádherné a venujeme ho všetkým Kostaričanom," povedal kouč Jorge Luis Pinto.
Hráči štvrtého tímu z posledného šampionátu boli bez doliečujúceho sa Luisa Suáreza v útoku až prekvapivo bezzubí. Navyše zlyhali aj v obrane. "Moje mužstvo spravilo veľa chýb, to sa nám už dlho nestalo. No nesmieme teraz stratiť srdce," povedal tréner Uruguaja Óscar Tabárez.
Kostarika mala viac striel, rohových aj priamych kopov. S výnimkou niekoľkých pasáži bola celý zápas aktívnejším tímom. "Ani za stavu 0:1 sme nemysleli na prehru. Vedeli sme, že to otočíme," podčiarkol sebavedomý kostarický výkon útočník Joel Campbell, najlepší hráč zápasu.
Budúca hviezda Premier League?
Campbell podpísal v roku 2011 päťročný kontrakt s londýnskym Arsenalom, no nenastúpil zaň ešte ani raz. Naposledy hosťoval v Olympiakose Pireus, ôsmimi gólmi prispel ku gréckemu titulu. Zažiaril aj v prvom osemfinálovom zápase Ligy majstrov proti slávnemu Manchestru United, keď krásnym gólom na 2:0 dostal Rooneyho a spol. definitívne na kolená.
Teraz terorizoval vychýrenú obranu Uruguaja. "Dnešok bol pre mňa excelentný, no môj výkon by bol zbytočný, keby sa k nemu nepridali aj spoluhráči," povedal po zápase. Campbell najprv vyrovnával na 1:1, neskôr prihral na tretí kostarický gól a médiá i fanúšikovia sa zhodli, že bol mužom zápasu.
Tréner Arsenalu Arséne Wenger duel spolukomentoval na televíznej stanici TF1. Očakáva sa, že tentokrát si už francúzsky kouč technicky a rýchlostne výborne vybaveného útočníka či krídelníka v tíme nechá.
Po sobotňajšom zápase na Wengera mohutne apelovali aj fanúšikovia Kanonierov na Twitteri: "Iba ja mám pocit, že Campbell je lepší ako ktorýkoľvek z útočníkov Arsenalu?" pýtal sa jeden z nich.
Podceňovaný outsider
Kostarika šokovala hneď pri svojej premiére na svetovom šampionáte v roku 1990 postupom do osemfinále. Na majstrovstvách sveta hrala aj v rokoch 2002 a 2006, pred ôsmimi rokmi však bola druhým najhorším tímom turnaja.
Akosi automaticky bola medzi najväčších outsiderov radená aj teraz, pritom v poslednej kvalifikačnej fáze zóny CONCACAF skončila druhá za USA a nazbierala o sedem bodov viac ako štvrté Mexiko. V mužstve je viac hviezd ako v roku 1990.
"V kostarickom tíme nájdete viac talentu, než by sa na prvý pohľad mohlo zdať. Rýchly prechod do útoku a technická vybavenosť ofenzívnych hráčov môžu uruguajskej či talianskej obrane narobiť problémy," avizoval už v predšampionátovej analýze časopis ProFootball.
Oporami sú okrem Campbella aj ofenzívny záložník anglického Fulhamu Bryan Ruiz a brankár Keylor Navas, ktorý podáva skvelé výkony v bráne španielskeho Levante. Portál goal.com ho dokonca zaradil do najlepšej zostavy sezóny v La Lige.
Snívajú o postupe
Pri kostarickej reprezentácii sa za posledných desať rokov vystriedalo až deväť trénerov. Kolumbijčan Pinto, uvedomujúci si, že v obrane chýba kvalita, stavil na kvantitu.
Kostarika nastupuje s päťčlennou defenzívnou líniou a hrá takticky disciplinovanejšie ako reprezentačné výbery v minulosti. "Súper hral veľmi dobre, prekvapil ma taktickým zvládnutím kľúčových momentov. Jeho víťazstvo je zaslúžené," priznal po zápase aj tréner Uruguaja Tabárez.
Stredoameričania sa neplánujú uspokojiť s čiastkovým úspechom a túžia opäť šokovať postupom do osemfinále. "Ostávame pokojní. Vyhrali sme jeden zápas proti skvelému tímu, no ešte sme nepostúpili," povedal Pinto.